Lungleiah ram puanzar nena kawng zawh 'Tiranga Yatra' buatsaih a ni,"1546/2024-2025 2024 Thlazing ni 12: India Sawrkar laipui, Ministry of Culture & Tourism-in kum 2024 Independence Day lawmna puala ram chhung in tina ram puanzar zar (Har Ghar Tiranga) beihpui thlak leh tura ruahmanna a siam bawhzui nan leh mipuiin phur taka ram puanzar an zar theih nana inzirtirna pakhat atan tukin khan District Administration huaihawtin Lungleiah 'Tiranga Yatra' buatsaih niin, Independence Day lawmnaa parade contingent turte'n India ram puanzar kengin kawng an zawh. Parade contingent-te hian Independence Day parade practice an neihna hmun aṭangin kawng hi an zawh ṭan a. Kawng zawh tawpah, ""India ram puanzar zar a, kan ram tana zalenna sualtute leh mi huaisente zah tak chungin, keimah ngei pawh India ram ṭhan nan leh hmasawnna hna thawk turin ka intiam e,"" tiin Tiranga Pledge an tiam rual nghal a ni. Kum hmasa 2022 leh 2023-ah te lo kalpui tawh angin, kumin 2024 Independence Day pual hian August 13 - 15 (Thawhlehni - Ningani) inkar chhung hian ram chhung in tina ram puanzar zar beihpui, ""Har Ghar Tiranga"" campaign chu kalpui a ni leh dawn a. Hemi chhung hian ram leh hnam tan ṭhahnem ngaihna rilru pu chunga phur taka mahni chenna inah India Ram Puanzar (National Flag) zar chhuak ṭheuh tur leh ram puanzar nena mahni thlalak (selfie) te www.harghartiranga.com -ah upload turin Lunglei District Independence Day Celebration Committee chuan District mipuite a ngen a ni. Attachment Loading attachment...",Dated: 12 th Aug 24 3:38 PM,https://dipr.mizoram.gov.in/post/lungleiah-ram-puanzar-nena-kawng-zawh-tiranga-yatra-buatsaih-a-ni